ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2339/98

υποβολή: Marie-Noëlle Lienemann (PSE) προς την Επιτροπή

(27 Ιουλίου 1998)

Θέμα: Κανόνες επσήμανσης των γενετικά τροποποιημένων οργανισμών

Τι μέτρα λαμβάνει η Ευρωπαϊκή Επιτροπή για να απαιτήσει από τους εμπορικούς της εταίρους, ιδίως δε τις ΗΠΑ, να συμμορφώνονται προς τους κανόνες επισήμανσης όσον αφορά τους γενετικά τροποποιημένους οργανισμούς που θα κυκλοφορούν στα κράτη μέλη, προκειμένου να εξασφαλίσει ότι τηρούνται οι αρχές της προνοητικότητας και της διαφάνειας που πρέπει να διέπουν την πολιτική μας στον τομέα αυτό;

Απάντηση του κ. Bangemann εξ ονόματος της Επιτροπής

(12 Οκτωβρίου 1998)

Η κοινοτική νομοθεσία σχετικά με την υποχρεωτική επισήμανση προϊόντων που συνίστανται σε ή παράγονται από γενετικώς τροποποιημένους οργανισμούς ισχύει για προϊόντα τα οποία πωλούνται στην Κοινότητα, ανεξάρτητα από την καταγωγή ή προέλευσή τους.

Σύμφωνα με την οδηγία 90/220/ΕΟΚ(1), όπως τροποποιήθηκε από την οδηγία 97/35/ΕΚ της Επιτροπής για τη σκόπιμη ελευθέρωση γενετικώς τροποποιημένων οργανισμών στο περιβάλλον(2), για τη διάθεση στην αγορά προϊόντων που αποτελούνται από ή περιέχουν γενετικώς τροποποιημένους οργανισμούς απαιτείται συγκατάθεση. Μεταξύ των στοιχείων που πρέπει να περιλαμβάνονται στη γνωστοποίηση για τη λήψη της συγκατάθεσης είναι η προτεινόμενη επισήμανση ή συνοδευτική τεκμηρίωση η οποία αναφέρει την παρουσία γενετικώς τροποποιημένων οργανισμών.

Όσον αφορά το συγκεκριμένο τομέα των τροφίμων, η Επιτροπή παραπέμπει το Αξιότιμο Μέλος του Κοινοβουλίου στο άρθρο 1 παράγραφος 2 του κανονισμού (ΕΚ) 258/97 του Ευρωπαϊκού Κοινοβουλίου και του Συμβουλίου της 27ης Ιανουαρίου 1997 σχετικά με τα νέα τρόφιμα και τα νέα συστατικά τροφίμων(3) όπου αναφέρεται ότι ο κανονισμός ρυθμίζει "τη διάθεση, στην αγορά της Κοινότητας" (νέων) τροφίμων και συστατικών τροφίμων. Πέραν τούτου, όσον αφορά την επισήμανση ορισμένων ποικιλιών αραβοσίτου και σόγιας, ο κανονισμός (ΕΚ) 1139/98 για την υποχρεωτική αναγραφή στοιχείων, επιπλέον των προβλεπομένων στην οδηγία 79/112/ΕΟΚ(4), στην επισήμανση ορισμένων τροφίμων, που παράγονται από γενετικώς τροποποιημένους οργανισμούς, εξασφαλίζει ότι τα παραγόμενα από σόγια και αραβόσιτο τρόφιμα και συστατικά τροφίμων τα οποία δεν εμπίπτουν στο πεδίο εφαρμογής του κανονισμού (ΕΚ) 258/97 επειδή κυκλοφορούσαν ήδη στην αγορά προτού τεθεί αυτός σε ισχύ, αντιμετωπίζονται, ως προς την επισήμανσή τους, σαν προϊόντα καλυπτόμενα από τον κανονισμό αυτό. Το ίδιο θα μπορούσε να ισχύει και για την επισήμανση άλλων ΓΤΟ.

(1) EE L 117 της 8.5.1990.

(2) EE L 169 27.6.1997.

(3) EE L 43 της 14.2.1997.

(4) EE L 159 της 3.6.1998.
ΓΡΑΠΤΗ ΕΡΩΤΗΣΗ E-3585/98

υποβολή: Alexandros Alavanos (GUE/NGL) προς την Επιτροπή

(3 Δεκεμβρίου 1998)

Θέμα: Πορεία του Επιχειρησιακού Προγράμματος "Φυσικό Αέριο"

Στο Β' Κοινοτικό Πλαίσιο για την Ελλάδα περιέχεται το επιχειρησιακό πρόγραμμα "Φυσικό Αέριο", με συνολική δημόσια δαπάνη 747 εκατ. Ecu. Στο πρόγραμμα περιλαμβάνονται τα υποπρογράμματα: 1. Αγωγός υψηλής πίεσης; 2. Δίκτυα μέσης πίεσης; 3. Δίκτυα χαμηλής πίεσης; 4. Απαλλοτριώσεις, υπέργειες εγκαταστάσεις και σύστημα τηλελέγχου και τηλεχειρισμού; 5. Τεχνική βοήθεια.

Δεδομένου ότι υπάρχει χρονοδιάγραμμα για τα υποπρογράμματα από το 1994, ερωτάται η Επιτροπή;

1. Ποιά είναι η πορεία και η απορρόφηση της χρηματοδότησης ενός εκάστου των υποπρογραμμάτων;

2. Εάν υπάρχουν καθυστερήσεις απορρόφησης ποιές είναι οι κύριες αιτίες της καθυστέρησης ανά υποπρόγραμμα;

3. Στην τελευταία αναθεώρηση του Β' ΚΠΣ της Ελλάδας έγιναν μεταβολές στο εν λόγω πρόγραμμα και αν ναι τι ύψους και ποιές ενέργειες αφορούν; και

4. Δεδομένου ότι για διάφορους λόγους (δημοσιονομικούς, πτώση διεθνών τιμών πετρελαίου, μείωση ΦΠΑ στο ηλεκτρικό ρεύμα κ.ά) έχει σημειωθεί σημαντική μείωση των τιμών για τις ανταγωνιστικές πηγές ενέργειας (πετρέλαιο, ηλεκτρικό ρεύμα) και ανατρέπονται τα δεδομένα πάνω στα οποία στηρίχτηκε το έργο, θεωρεί η Επιτροπή ότι απαιτούνται ενέργειες που θα επιτρέψουν την βιωσιμότητα του έργου και αν ναι προς ποιά κατεύθυνση;

Απάντηση της κ. Wulf-Mathies εξ ονόματος της Επιτροπής

(28 Ιανουαρίου 1999)

Με βάση το τελευταίο σχέδιο χρηματοδότησης που εγκρίθηκε από την Επιτροπή στις 5 Δεκεμβρίου 1997, το ποσοστό απορρόφησης των προγραμματισμένων πιστώσεων έως τις 31 Δεκεμβρίου 1998, για κάθε ένα από τα πέντε υποπρογράμματα του επιχειρησιακού προγράμματος (ΕΠ) "φυσικό αέριο" που χρηματοδοτείται βάσει του Κοινοτικού Πλαισίου Στήριξης (ΚΠΣ) για την Ελλάδα, ανέρχεται αυτή τη στιγμή στο 100 % για το πρώτο υποπρόγραμμα, 72 % για το δεύτερο υποπρόγραμμα, 56 % για το τρίτο υποπρόγραμμα, 79 % για το τέταρτο υποπρόγραμμα και 100 % για το πέμπτο υποπρόγραμμα. Δεν υπάρχει λοιπόν σημαντική καθυστέρηση όσον αφορά την απορρόφηση των πιστώσεων, με εξαίρεση του τρίτου υποπρογράμματος για το οποίο η δημιουργία νομικού πλαισίου για την εφαρμογή των παραχωρήσεων των αστικών δικτύων δημιούργησε την ανάγκη μακράς περιόδου προετοιμασίας.

Το ΕΠ δεν υπέστη καμία τροποποίηση κατά την τελευταία αναθεώρηση του ΚΠΣ.

Η εισαγωγή του φυσικού αερίου στην Ελλάδα, τόσο όσο ως προς την διαφοροποίηση του ενεργειακού εφοδιασμού όσο και ως προς τα περιβαλλοντικά θέματα έχει πολύ μεγάλη σημασία. Μία ανάλυση αυστηρής δημοσιονομικής αποδοτικότητας δεν θα ήταν πρόσφορη για την εκτίμηση ενός τέτοιου έργου. Η παρούσα συγκυρία στο θέμα των διεθνών τιμών των πηγών ενέργειας ανταγωνιστικών του φυσικού αερίου δεν θέτει υπό αμφισβήτηση τη σκοπιμότητα του.
ΓΡΑΠΤΗ ΕΡΩΤΗΣΗ P-2703/98

υποβολή: Luisa Todini (PPE) προς την Επιτροπή

(1 Σεπτεμβρίου 1998)

Θέμα: Ο σεισμός στις περιοχές Marche και Umbria - Απόφαση της Ευρωπαïκής Επιτροπής

Επ' ευκαιρία επίσημης επίσκεψης που πραγματοποίησε στις 19 και 20 Ιουλίου 1998 στην Umbria, η ευρωπαία Επίτροπος, αρμόδια για τις περιφερειακές πολιτικές, κ. Monika Wulf-Mathies, διαβεβαίωσε τις τοπικές αρχές ότι η Ευρωπαϊκή Επιτροπή θα έχει υπογράψει τις Αποφάσεις επαναπρογραμματισμού του στόχου 5β των περιφερειών Umbria και Marche εντός της 31ης Ιουλίου 1998.

Μετά από επαφές με μέλος του Γραφείου του Επιτρόπου κ. Franz Fischler, αρμόδιου για τη γεωργία και ανάπτυξη της υπαίθρου, φαίνεται ότι η υπογραφή των προαναφερθεισών Αποφάσεων δεν θα λάβει χώρα εντός της 31ης Ιουλίου 1998 αλλά μετά τις θερινές διακοπές.

Στην προκειμένη περίπτωση, μπορεί η Επιτροπή να μας πει για ποιούς λόγους δεν ενέκρινε τις εν λόγω αποφάσεις εντός της καθορισμένης ημερομηνίας παρά τις σχετικές διαβεβαιώσεις της Επιτρόπου Wulf-Mathies;

Aπάντηση του κ. Fischler εξ ονόματος της Επιτροπής

(16 Σεπτεμβρίου 1998)

Η Επιτροπή έχει εκδώσει τις αποφάσεις τροποποίησης των ενιαίων εγγράφων προγραμματισμού δυνάμει του στόχου 5α στις περιφέρειες Marche και Umbria, στις 4 Αυγούστου 1998(1). Οι αποφάσεις αυτές κοινοποιήθηκαν στην Ιταλία στις 5 Αυγούστου 1998, και διαβιβάσθηκαν ταυτοχρόνως για πληροφόρηση στους προέδρους των εν λόγω δύο περιφερειών.

(1) Απόφαση της Επιτροπής C(1998) 2335 της 4.8.1998 για τροποποίηση της απόφασης της Επιτροπής C(94) 3485, σχετικά με την έγκριση του ενιαίου εγγράφου προγραμματισμού για τις κοινοτικές διαρθρωτικές παρεμβάσεις στην περιφέρεια Umbria δυνάμει του στόχου 5α, και απόφαση της Επιτροπής C(1998) 2336 της 4.8.1998 για τροποποίηση της απόφασης της Επιτροπής C(95) 736, σχετικά με την έγκριση του ενιαίου εγγράφου προγραμματισμού για τις κοινοτικές διαρθρωτικές παρεμβάσεις στην περιφέρεια Marche δυνάμει του στόχου 5α.
ΓΡΑΠΤΗ ΕΡΩΤΗΣΗ E-3142/98

υποβολή: Joaquín Sisó Cruellas (PPE) προς την Επιτροπή

(16 Οκτωβρίου 1998)

Θέμα: Επικίνδυνα ηλεκτρονικά παιγνίδια

Υπάρχει ένα ηλεκτρονικό παιγνίδι που ονομάζεται "Carmageddon", με το οποίο πολλά παιδιά διασκεδάζουν με τρομακτικό τρόπο. Πρόκειται για ένα αυτοκινητιστικό ράλλυ στο οποίο νικά εκείνος που θα τελειώσει τη διαδρομή παρασύροντας το μέγιστο αριθμό ατόμων και ζώων που κυκλοφορούν στην πίστα. Κατά αυτό τον τρόπο, παρασύροντας έναν ευτραφή κύριο απονέμονται 100 βαθμοί, 125, εάν πρόκειται για έναν αστυνομικό ή μια γιαγούλα, 150 περνώντας πάνω από μια αγελάδα ή εάν κατορθώσει να εισέλθει με το αυτοκίνητο σ' ένα αμερικανικό στάδιο και να παρασύρει τους παίκτες που στέκονται στη σειρά στο κέντρο του γηπέδου, κτλ. Όλες αυτές οι ενέργειες βραβεύονται με "bonus" ανάλογα με το χρόνο που χρειάστηκε ο παίκτης. Απ' όσο είναι σε θέση να γνωρίζει ο συντάκτης της ερώτησης, το ηλεκτρονικό παιγνίδι "Carmageddon" απαγορεύεται στη Γερμανία.

Λαμβάνοντας υπόψη την ανησυχία που έχει προκαλέσει σε όλη την κοινωνία το γεγονός ότι παιδιά στην Ευρώπη μπορούν να διασκεδάζουν και να απολαμβάνουν αυτό το φρικτό παιγνίδι, θα ήταν σκόπιμο να απαντήσει η Επιτροπή στις παρακάτω ερωτήσεις:

- Θα μπορούσε να αναφέρει η Επιτροπή εάν είναι ενήμερη σχετικά με την ύπαρξη αυτού του είδους ηλεκτρονικής "ψυχαγωγίας";

- Υπάρχει δυνατότητα να απαγορευθεί το παιγνίδι "Carmageddon" σε όλα τα κράτη της Ένωσης;

Απάντηση της κ. Bonino εξ ονόματος της Επιτροπής

(1 η Φεβρουαρίου 1999)

Η Επιτροπή ενημερώθηκε μέσω των πληροφοριών που μετέδωσαν τα μέσα ενημέρωσης για την ύπαρξη του εν λόγω ηλεκτρονικού παιχνιδιού και για τις ανησυχίες που προκαλεί όσον αφορά τις πιθανές συνέπειες για τους χρήστες, ιδίως τα παιδιά.

Σχετικά με το ενδεχόμενο να απαγορευτεί αυτό το παιχνίδι στο σύνολο της Κοινότητας, πρέπει να υπενθυμίσουμε ότι ο εν λόγω τομέας εμπίπτει κυρίως στις αρμοδιότητες των κρατών μελών για την πρόληψη της βίας και την ποινική δίωξη.

Φαίνεται ότι οι αρχές των κρατών μελών επαγρυπνούν όσον αφορά τα προβλήματα που προκαλούνται από επικίνδυνα ηλεκτρονικά παιχνίδια και ότι σε μερικές περιπτώσεις έχουν ήδη ληφθεί μέτρα που στοχεύουν στην απαγόρευση σε εθνικό επίπεδο του εν λόγω παιχνιδιού, όπως παρατηρεί ο αξιότιμος βουλευτής. Εξάλλου μερικά κράτη μέλη έχουν ένα σύστημα ταξινόμησης των ηλεκτρονικών παιχνιδιών ανάλογα με το επίπεδο της βίας και απαγορεύουν την πώλησή τους σε ανηλίκους με κριτήριο την ηλικία.
ΓΡΑΠΤΗ ΕΡΩΤΗΣΗ E-3023/98

υποβολή: Sérgio Ribeiro (GUE/NGL) προς την Επιτροπή

(8 Οκτωβρίου 1998)

Θέμα: Αρνητικές συνέπειες για το περιβάλλον ως επακόλουθο κοινοτικών ενισχύσεων (Εργοστάσια κεραμικής Olival-Olival/Ourém και Preceram-Travasso/Pombal, Πορτογαλία

Σε δύο χωριά που βρίσκονται στην ίδια περιοχή, αλλά απέχουν ορισμένη απόσταση μεταξύ τους - Olival/Ourém και Travasso/Pombal - υπήρχαν εδώ και χρόνια δύο εργοστάσια κεραμικών ειδών που για τους κατοίκους αποτελούσαν μέρος της ζωής και της εργασίας τους.

Χάρη στους κοινοτικούς πόρους, τα εργοστάσια αυτά - κεραμικά του Olival και του Preecram - εκσυγχρονίσθηκαν. Κάτι που θα μπορούσε να θεωρηθεί - και ξεκίνησε - ως βήμα προόδου, ακόμη και για τους κατοίκους, είχε εντούτοις πολύ άσχημες συνέπειες για το περιβάλλον, εξ αιτίας όπως φαίνεται του νέου καυσίμου που χρησιμοποιείται. Η βλάστηση και οι γεωργικές καλλιέργειες καταστράφηκαν στη συνέχεια και ακόμη και η υγεία πολλών ανθρώπων υπέστη πλήγματα.

Η κατάσταση προκάλεσε διαφόρων ειδών αντιδράσεις και οι κάτοικοι οργάνωσαν διαμαρτυρίες στις αρμόδιες αρχές ή άλλες εκδηλώσεις και απευθύνθηκαν μάλιστα στο συντάκτη της ερώτησης, ο οποίος μετέβη στην περιοχή για να αποκτήσει ίδια γνώση.

Επικρατεί, σήμερα, το συναίσθημα της απογοήτευσης μπροστά στις μάταιες προσπάθειες και τη συνέχιση αλλά και επιδείνωση της κατάστασης, κυρίως όσον αφορά τη δημόσια υγεία, ώστε πιστεύεται ότι οι κοινοτικές ενισχύσεις, που έως σήμερα θεωρούνταν ωφέλιμες, ευθύνονται για τις συνέπειες αυτές.

Ερωτάται η Επιτροπή εάν γνωρίζει την εν λόγω κατάσταση, εάν εξέφρασε τη γνώμη της σχετικά με την πραγματοποίηση των σχεδίων και εάν ελέγχθηκε με κάποιο τρόπο η χρησιμοποίηση των πιστώσεων, ιδιαίτερα ως προς τις περιβαλλοντικές επιπτώσεις.

Απάντηση της κας Wulf-Mathies εξ ονόματος της Επιτροπής

(4 Νοεμβρίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-3568/98

υποβολή: Gary Titley (PSE) προς την Επιτροπή

(1 Δεκεμβρίου 1998)

Θέμα: Καταγγελία για παρεμβολή παρασίτων στις εκπομπές της MED TV από τις τουρκικές αρχές

Στην τελευταία ερώτηση που της υπεβλήθη για το θέμα αυτό, η Επιτροπή εδήλωσε ότι απαιτούνται αδιάσειστα αποδεικτικά στοιχεία προκειμένου να διαβιβασθούν στις τουρκικές αρχές οι καταγγελίες για την εκ μέρους τους παρεμβολή παρασίτων στις εκπομπές της MED TV.

Καθώς τα προβλήματα αυτά αφορούν τον οργανισμό MED TV που έχει έδρα τη Βρετανία και που δεν διαθέτει τα αναγκαία κεφάλαια για να συλλέξει λεπτομερή αποδεικτικά στοιχεία σχετικά με την πηγή αυτής της παρεμβολής, θα μπορούσε η Επιτροπή να αναλάβει η ίδια να διερευνήσει το πρόβλημα;

Απάντηση του κυρίουvan den Broek εξ ονόματος της Επιτροπής

(15 Ιανουαρίου 1999)

Η Επιτροπή θα επιθυμούσε να ενημερώσει το αξιότιμο μέλος του Κοινοβουλίου ότι δεν εμπίπτει στα περιθώρια των σχέσεων της Κοινότητας με την Τουρκία, όπως εμφανίζονται σήμερα υπό τις συμφωνίες σύνδεσης και τελωνειακής ένωσης, να αναληφθεί ο τύπος αυτός έρευνας που έχει εισηγηθεί.
ΓΡΑΠΤΗ ΕΡΩΤΗΣΗ E-3333/98

υποβολή: Roberto Mezzaroma (PPE) προς την Επιτροπή

(10 Νοεμβρίου 1998)

Θέμα: Πολιτισμός

Ο ιταλικός Τύπος δημοσίευσε την είδηση ότι τα πτυχία των ιταλικών πανεπιστημίων θα εναρμονισθούν και θα εξομοιωθούν με εκείνα των άλλων κρατών μελών. Συγκεκριμένα, θα υπάρχει ένας πρώτος κύκλος σπουδών τριετούς διάρκειας με την ονομασία "Πρωτοβάθμιο πτυχίο"; ένας δεύτερος ειδικευμένος κύκλος ενός έτους θα αντιστοιχεί στο ευρωπαϊκό μάστερ.

Θα θέλαμε να μάθουμε τον τρόπο και τον χρόνο εφαρμογής αυτής της εναρμόνισης, εάν υπάρχει σχετικό σχέδιο και πώς αυτό έχει διαρθρωθεί.

Απάντηση της κ. Cresson εξ ονόματος της Επιτροπής

(13 Ιανουαρίου 1999)

Η Επιτροπή υποθέτει ότι το άρθρο που εμφανίστηκε στον ιταλικό τύπο αναφέρεται στην κοινή δήλωση σχετικά με την εναρμόνιση της διάρθρωσης του ευρωπαϊκού συστήματος τριτοβάθμιας εκπαίδευσης που υπογράφηκε στο Παρίσι στις 25 Μαΐου 1998 από τους τέσσερις αρμόδιους υπουργούς για την τριτοβάθμια εκπαίδευση στη Γερμανία, στη Γαλλία, στην Ιταλία και στο Ηνωμένο Βασίλειο με την ευκαιρία της 800ής επετείου της Σορβόννης.

Πράγματι, η δήλωση υπογραμμίζει τις θετικές προοπτικές για έναν ανοιχτό χώρο στην τριτοβάθμια εκπαίδευση για την πραγματοποίηση του οποίου θα πρέπει να καταργηθούν τα σύνορα και να αναπτυχθεί ένα κοινό πλαίσιο εκπαίδευσης με σεβασμό ταυτόχρονα προς τις εθνικές διαφορές. Η δήλωση υποδείχνει εξάλλου ότι φαίνεται πως αναδύεται ένα σύστημα στο οποίο δύο βασικοί κύκλοι - προπτυχιακών και μεταπτυχιακών σπουδών - θα πρέπει να αναγνωρίζονται για να διευκολύνονται οι συγκρίσεις και οι ισοδυναμίες σε διεθνές επίπεδο.

Η Επιτροπή δεν μπορεί παρά να εκφράσει την πλήρη ικανοποίησή της για τη δήλωση αυτή. Ωστόσο δεδομένου ότι η οργάνωση των συστημάτων τριτοβάθμιας εκπαίδευσης εμπίπτει στην αρμοδιότητα των κρατών μελών, η Επιτροπή περιορίστηκε στο να γνωστοποιήσει ότι παραμένει στη διάθεση των κρατών μελών για να μοιραστεί μαζί τους την πείρα που απέκτησε στο πλαίσιο των ευρωπαϊκών της προγραμμάτων και για να διευκολύνει την ανταλλαγή πληροφοριών.

Οι υπουργοί Παιδείας των ενδιαφερομένων κρατών μελών προτίθενται να οργανώσουν μια νέα συνάντηση το 1999, ανοιχτή σε άλλα κράτη μέλη, για να εξετάσουν σε βάθος τα θέματα που περιλαμβάνονται στη δήλωση.
ΓΡΑΠΤΗ ΕΡΩΤΗΣΗ E-3788/98

υποβολή: Anita Pollack (PSE) προς την Επιτροπή

(11 Δεκεμβρίου 1998)

Θέμα: HIV/AIDS

Δεδομένου ότι μία πρόσφατη έκθεση UNAID (Κοινό Πρόγραμμα των Ηνωμένων Εθνών για τον ιό HIV/το AIDS) διατυπώνει τον ισχυρισμό ότι ανά λεπτό 11 άτομα προσβάλλονται από τον ιό HIV/ το AIDS, έχει τυχόν σχέδια η Επιτροπή να αποτιμήσει εκ νέου τις αναπτυξιακές πολιτικές της σε μία προσπάθεια να αντιμετωπίσει τα προβλήματα που δημιουργεί αυτή η κατάσταση;

Απάντηση του κ. Pinheiro εξ ονόματος της Επιτροπής

(2 Φεβρουαρίου 1999)

Η Επιτροπή υποστηρίζει τις πολιτικές και τα προγράμματα για την αντιμετώπιση του συνδρόμου επίκτητης ανοσοανεπάρκειας (AIDS) σε αναπτυσσόμενες χώρες ήδη από το 1987 και ήταν εν γνώσει της επιδείνωσης της κατάστασης, όσον αφορά την εξάπλωση του ιού του AIDS στις χώρες αυτές, πριν δημοσιευτεί η έκθεση της UNAID των Ηνωμένων Εθνών. Η κοινοτική προσέγγιση των προβλημάτων που δημιουργεί το AIDS στις αναπτυσσόμενες χώρες συζητήθηκε στο Κοινοβούλιο και στο Συμβούλιο το 1997. Αποτέλεσμα των συζητήσεων αυτών ήταν ο επαναπροσδιορισμός της πολιτικής η οποία επικεντρώνεται πλέον στα κοινωνικά και οικονομικά αίτια και αποτελέσματα του AIDS και στοχεύει σε πολιτικές πρόληψης.

Επιπλέον, η Κοινότητα εκπόνησε συστήματα για να εξασφαλίσει ότι σε όλα τα σχετικά προγράμματα και σχέδια περιλαμβάνεται αξιολόγηση του συνδρόμου επίκτητης ανοσοανεπάρκειας του ανθρώπου HIV/AIDS. Τον Ιούλιο του 1998 η Επιτροπή εξέδωσε ανακοίνωση στο Κοινοβούλιο και το Συμβούλιο(1) σχετικά με την ενίσχυση της αλληλεγγύης για την αντιμετώπιση του AIDS στις αναπτυσσόμενες χώρες. Επιπλέον, τα τελευταία χρόνια, έχουν κοινοποιηθεί στο Κοινοβούλιο αρκετές εκθέσεις δραστηριότητας σχετικά με τις κοινοτικές προσπάθειες για την αντιμετώπιση του προβλήματος του HIV/AIDS στις αναπτυσσόμενες χώρες.

(1) COM(98)407 τελικό.
ΓΡΑΠΤΗ ΕΡΩΤΗΣΗ E-3986/98

υποβολή: Heidi Hautala (V) προς την Επιτροπή

(4 Ιανουαρίου 1999)

Θέμα: Η κατανομή των εισαγωγικών ποσοστώσεων για μανιτάρια

Η προσφορά ευρωπαϊκών μανιταριών είναι ποσοτικά και ποιοτικά περιορισμένη και επικεντρώνεται μόνο σε λίγους προμηθευτές. Η εσοδεία στα κράτη μέλη της ΕΕ μειώθηκε μεταξύ άλλων με τη φυτική ασθένεια που εμφανίστηκε στις Κάτω Χώρες. Εξάλλου, αυξήθηκαν οι εξαγωγές μανιταριών προς τις Ηνωμένες Πολιτείες, γεγονός που περιόρισε την προσφορά στην εσωτερική αγορά.

Οι εισαγωγές κινεζικών μανιταριών είναι περιορισμένες και αποδείχθηκαν ανεπαρκείς για να καλύψουν τις ανάγκες των νέων κρατών μελών. Οι ποσοστώσεις εισαγωγών δημιουργούν προβλήματα για τη θέση και την ανταγωνιστικότητα των παραδοσιακών εισαγωγέων. Οι εισαγωγείς ζητούν και αγοράζουν άδειες εισαγωγών, η κατανομή των οποίων στα κράτη μέλη είναι ασαφής.

Μπορεί η Επιτροπή να δημοσιεύσει τις στατιστικές που διαθέτει σχετικά με την κατανομή ποσοστώσεων για εισαγωγές μανιταριών στα κράτη μέλη; Σε ποια βάση χορηγούνται οι άδειες εισαγωγής;

Απάντηση του κ. Fischler εξ ονόματος της Επιτροπής

(15 Φεβρουαρίου 1999)

Η διαχείριση των κοινοτικών δασμολογικών ποσοστώσεων που εφαρμόζονται στις κονσέρβες μανιταριών του είδους Agaricus διενεργείται με πιστοποιητικά εισαγωγής (κανονισμός (ΕΚ) 2125/95 της Επιτροπής, όπως τροποποιήθηκε τελευταία με τον κανονισμό (ΕΚ) 2493/98) της Επιτροπής, της 18ης Νοεμβρίου 1998 για το άνοιγμα και τον τρόπο διαχείρισης των δασμολογικών ποσοστώσεων που εφαρμόζονται στις κονσέρβες μανιταριών(1)), τα οποία εκδίδονται στους εισαγωγείς των κρατών μελών εφόσον τα ζητούν.

Τα στοιχεία που αφορούν τη χρησιμοποίηση των ανωτέρω ποσοστώσεων γνωστοποιούνται τακτικά προς τα κράτη μέλη. Για το 1998, ο τελικός απολογισμός (σε τόνους, καθαρό στραγγισμένο βάρος), ήταν: Βέλγιο 33, Δανία 290, Γερμανία 15 963, Ελλάδα 275, Ισπανία 73, Γαλλία 474, Ιταλία 7 496, Κάτω Χώρες 9 422, Αυστρία 2 658, Πορτογαλία 30, Φινλανδία 301, Σουηδία 2 299, σύνολο 39 315. Επί 68 215 τόνων συνολικών ποσοτήτων ποσόστωσης για το 1998, 28 900 τόνοι αντιπροσωπεύουν τις μη χρησιμοποιηθείσες ποσότητες ποποσοστώσεων.

Αντίθετα από τη διαβεβαίωση του Αξιότιμου Μέλους του Ευρωπαϊκού Κοινοβουλίου, οι κοινοτικές στατιστικές δεν δείχνουν τάση αύξησης των εξαγωγών κονσερβών μανιταριών, ιδίως προς τις Ηνωμένες Πολιτείες. Αντίθετα, κατά τα τελευταία έτη η κοινοτική παραγωγή υπέστη κάμψη τιμών ως επακόλουθο της συγκέντρωσης σοβαρών αποθεμάτων λόγω στασιμότητας της κατανάλωσης. Επομένως είναι καθ'όλα σε θέση να ικανοποιήσει ποσοτικά και ποιοτικά τις ανάγκες της Κοινότητας.

(1) ΕΕ L 309 της 19.11.1998.
ΓΡΑΠΤΗ ΕΡΩΤΗΣΗ E-2218/98

υποβολή: Joan Vallvé (ELDR) προς την Επιτροπή

(16 Ιουλίου 1998)

Θέμα: Οριστική παύση των αλιευτικών δραστηριοτήτων των σκαφών

Ο κανονισμός 3699/93(1) της 21ης Δεκεμβρίου 1993 περί καθορισμού των κριτηρίων και όρων των κοινοτικών παρεμβάσεων διαρθρωτικού χαρακτήρα στον τομέα της αλιείας, της υδατοκαλλιέργειας και της μεταποίησης και εμπορίας των προϊόντων τους, καθορίζει στο άρθρο 8 παρ. 2 τα μέτρα οριστικής παύσης των αλιευτικών δραστηριοτήτων των σκαφών. Στο ίδιο άρθρο καθορίζεται ότι για σκάφη με χωρητικότητα μικρότερη των 25 κοχ, μόνο η διάλυση του σκάφους μπορεί να δίνει δικαίωμα σε δημόσια ενίσχυση.

Τούτο σημαίνει ότι πρέπει να διαλυθούν αδιακρίτως σκάφη μεγάλου εθνολογικού, ιστορικού και καλλιτεχνικού ενδιαφέροντος - οπως συμβαίνει με αλιευτικά που λειτουργούν στις ακτές των Βαλεαρίδων και της Καταλωνίας - τη στιγμή που θα μπορούσαν να παραμείνουν εν ενεργεία υπό την προϋπόθεση ότι θα υπήρχαν εγγυήσεις για μη χρησιμοποίησή τους σε αλιευτικές δραστηριότητες.

Μπορεί η Επιτροπή να αναφέρει εάν προβλέπεται κάποια τροποποίηση του κανονισμού αυτού προκειμένου να καταστεί ελαστικός με συνέπεια να θεωρούνται ισοδύναμες οι οριστικές παύσεις με άλλες εναλλακτικές λύσεις εις τρόπον ώστε να είναι δυνατή η ορθή εναλλακτική επαναχρησιμοποίηση όλων εκείνων των αλιευτικών σκαφών των οποίων απαιτείται η απόσυρση λόγω της προαναφερθείσης διαδικασίας οριστικής παύσης;

Απάντηση της κας Bonino εξ ονόματος της Επιτροπής

(21 Σεπτεμβρίου 1998)

Στο πλαίσιο της οριστικής παύσης των αλιευτικών δραστηριοτήτων, η συνδρομή του χρηματοδοτικού μέσου προσανατολισμού της αλιείας (ΧΜΠΑ) για τα αλιευτικά σκάφη χωρητικότητας μικρότερης των 25 κοχ, δεν μπορεί να χορηγηθεί, σύμφωνα με τον κανονισμό (ΕΟΚ) 3699/93 του Συμβουλίου, της 21ης Δεκεμβρίου 1993, για τον καθορισμό των κριτηρίων και όρων των κοινοτικών διαρθρωτικών παρεμβάσεων στον τομέα της αλιείας και της υδατοκαλλιέργειας, καθώς επίσης και της μεταποίησης και της εμπορίας των προϊόντων τους(2), παρά μόνο εφόσον το σκάφος καταστρέφεται. Εντούτοις, σε ορισμένες ιδιαίτερες περιπτώσεις, όταν ένα σκάφος παρουσιάζει προφανές ενδιαφέρον για την διατήρηση της εθνικής κληρονομιάς, η ενσωμάτωσή του σε ένα μουσείο είναι δυνατόν να θεωρείται ισοδύναμη με καταστροφή.

Η Επιτροπή συμμερίζεται την ανησυχία του Αξιότιμου Μέλους του Κοινοβουλίου σχετικά με την ενδεχόμενη απώλεια παλαιών παραδοσιακών αλιευτικών σκαφών; δεν προτίθεται, όμως, να τροποποιήσει την ισχύουσα κανονιστική ρύθμιση πριν από την νέα προγραμματική περίοδο των διαρθρωτικών ταμείων.

Εντούτοις, η Επιτροπή υπενθυμίζει ότι πρόκειται, προσεχώς, να επανυποβάλει μία πρόταση κανονισμού εφαρμογής στον οποίο θα διευκρινίζεται επακριβώς το πεδίο εφαρμογής των διαρθρωτικών παρεμβάσεων στον τομέα της αλιείας για την περίοδο 2000-2006.

(1) ΕΕ L 346 της 31.12.1993, σελ. 1.

(2) EE L 346 της 31.12.1993.
ΓΡΑΠΤΗ ΕΡΩΤΗΣΗ E-4066/98

υποβολή: Esko Seppänen (GUE/NGL) προς την Επιτροπή

(14 Ιανουαρίου 1999)

Θέμα: Κανονισμοί Wassenaar

Η οργάνωση Wassenaar, η οποία συνεχίζει τη δραστηριότητα της Επιτροπής COCOM που συντόνιζε τις εμπορικές συναλλαγές Ανατολής-Δύσης κατά την εποχή του Ψυχρού Πολέμου, έχει εκδόσει απόφαση σύμφωνα με την οποία η εξαγωγή τεχνολογίας κρυπτογράφησης δεν είναι ελεύθερη προκειμένου να εξυπηρετήσει τα συμφέροντα των ΗΠΑ και των μυστικών υπηρεσιών αυτών.Η απόφαση, όμως, αυτή είναι αντίθετη με την αρχή περί ελεύθερης εμπορίας υπηρεσιών εντός της ΕΕ. Σε ποιες ενέργειες προτίθεται να προβεί η Επιτροπή με στόχο την εκπόνηση του συμφωνηθέντος στο πλαίσιο Wassenaar κανονισμού που θα καθιστά υποχρεωτική την εξασφάλιση αδείας για τις εξαγωγές τεχνολογίας κρυπτογράφησης; Πώς δικαιολογεί νομικά η Επιτροπή την έγκριση διατάξεων που θα περιορίζουν την ελεύθερη διεξαγωγή του εμπορίου;

Απάντηση του Sir Leon Brittan εξ ονόματος της Επιτροπής

(8 Φεβρουαρίου 1999)

Η Επιτροπή δεν γνωρίζει καμία αλλαγή όσον αφορά τους ελέγχους των προϊόντων της τεχνολογίας κρυπτογράφησης, που υποβάλλονταν πάντοτε σε ελέγχους κατά την εξαγωγή, ειδικότερα επειδή θεωρείται ότι αυτά έχουν κυρίως στρατιωτική και όχι πολιτική χρήση.

Στην πρότασή της για έναν νέο κανονισμό του Συμβουλίου σχετικά με την εξαγωγή αγαθών διπλής χρήσης(1), η Επιτροπή προτείνει την κατάργηση των διαδικασιών έκδοσης αδειών για τα προϊόντα της τεχνολογίας κρυπτογράφησης στο ενδοκοινοτικό εμπόριο. Σύμφωνα με την πρόταση της Επιτροπής, οι εταιρείες θα υποχρεούνται, ωστόσο, να γνωστοποιούν στις αρχές της χώρας τους τις ενδοκοινοτικές ανταλλαγές τέτοιων προϊόντων, ώστε να διασφαλίζονται οι αποτελεσματικοί έλεγχοι και οι διαβουλεύσεις στην περίπτωση που τα προϊόντα αυτά εξάγονται στη συνέχεια σε τρίτες χώρες.

(1) COM 257 τελικό, της 15.5.1998.